เปิดกลยุทธ์ COM7 #1: เพิ่มรายได้โดยไม่ต้องลงทุนขยายหน้าร้าน - FINNOMENA
เชื่อว่าทุกคนรู้จัก iPhone เป็นอย่างดี แต่จะมีกี่คนที่รู้จัก COM7 ซึ่งเป็นเจ้าของหน้าร้านที่ขายสินค้าให้ iPhone วันนี้จะมาเล่าถึงกลยุทธ์การขยายหน้าร้านโดยไม่ต้องลงทุนเพิ่มของ COM7 กัน
20 มี.ค. 2561

เราเชื่อว่าทุกคนรู้จักโทรศัพท์มือถือที่มีชื่อเรียกว่า ‘iPhone‘ เป็นอย่างดี เพราะเป็น สินค้าขายดีที่ทางบริษัท Apple เป็นผู้ผลิตและจำหน่ายไปเกือบทั่วทุกมุมโลก
และในไทยเอง ทาง Apple ก็มีแผนมาเปิด Flagship Store ขนาดมหึมาในกรุงเทพฯ เพื่อเพิ่มการรับรู้ถึงตัวแบรนด์ (Brand Awareness)
แต่หัวใจสำคัญที่ทำให้ iPhone สามารถเป็นที่แพร่หลายในไทยและประสบความสำเร็จอย่างมากคงหนีไม่พ้นร้าน Studio7, iStudio, iBeat ที่เป็นร้านขายสินค้าจาก Apple โดยมีสินค้าหลายชิ้น เช่น iPhone, Macbook, iPad, Apple Watch และอื่นๆ อีกมากมาย
ร้านค้าเหล่านี้คือหัวใจสำคัญของ Apple
แต่ Apple เองก็ไม่สามารถที่จะสร้างร้าน Studio7, iStudio, iBeat เป็นร้อยๆ สาขาในประเทศที่เขายังไม่มีความชำนาญ
ด้วยเหตุนี้ Apple จึงต้องพึ่งพาผู้เชี่ยวชาญท้องถิ่นอย่างบริษัทมหาชนซึ่งจดทะเบียนในประเทศไทย อันได้แก่ COM7, JMART, SVOA ซึ่งได้รับลิขสิทธิ์ในการเปิดร้านข้างต้น เผยแพร่ความดังของ Apple ขึ้นไปอีก
วันนี้เราจะมาทำความรู้จักกับหุ้น COM7
ผู้เป็นเจ้าของร้าน Studio7 ถึง 90 สาขา
ร้าน Banana IT 161 สาขา
ร้าน Banana Mobile 16 สาขา
ร้านของ Samsung, Oppo, Huawei, Vivo อีกหลายสิบสาขา
รวมทั้งยังเป็นผู้บริหารร้าน True Shop อีก 68 สาขาอีกด้วย
และยังมีร้านอื่นๆ อีก
โดยรวม COM7 มีหน้าร้านเกินกว่า 400 สาขาทั่วประเทศไทยที่พร้อมจำหน่ายสินค้าของทาง Apple
โดยธรรมชาติของธุรกิจที่มีหน้าร้าน การจะเติบโตต่อไปต้องมีการขยายจำนวนสาขา (ซึ่งต้องใช้เงินลงทุน) และเพิ่มยอดขายต่อสาขา หรือที่วัดด้วย SSS Growth (Same-Store Sales Growth) โดยธุรกิจจะต้องเพิ่มสต็อกสินค้า จึงมีความเสี่ยงเรื่องการขายไม่ออก
COM7 คือหนึ่งในบริษัทที่สามารถขยายสาขาโดยไม่ต้องลงทุนเพิ่ม และเพิ่มยอดขายต่อสาขาโดยไม่มีต้นทุนเพิ่มขึ้น เพราะไม่ต้องสต็อกสินค้าเพิ่ม
COM7 มีโมเดลธุรกิจที่ฉีกโมเดลแบบเดิมซึ่งเน้นเงินลงทุนหนักๆ (Capital Intensive) ไปเป็นโมเดลที่ไม่ยึดถือครองสินทรัพย์เป็นของตน และใช้เงินคนอื่นลงทุนแทน (Asset Light Model)
ตัวอย่างเช่น ร้าน True Shop ที่ COM7 เข้าไปบริหารร้านให้
COM7 ไม่ต้องลงทุนตกแต่งร้านใหม่เลย แต่ขายของให้ TRUE โดยแบ่งกำไรขั้นต้น (Gross Profit)
อีกตัวอย่างหนึ่งคือร้านของแบรนด์ต่างๆ ซึ่งส่วนใหญ่ทางแบรนด์จะออกค่าตกแต่งร้านให้เสร็จสรรพแล้ว COM7 เข้าไปขายของให้
ที่ COM7 สามารถทำอย่างนี้ได้ก็เพราะการแข่งขันของทางค่ายมือถือที่รุนแรงแย่งลูกค้ากันจนต้องให้ทาง COM7 ที่เก่งเรื่องการขายเข้าไปบริหาร
แบรนด์ต่างประเทศอย่าง Huawei, Samsung, Oppo, Vivo ที่ต้องการเข้ามาแข่งขันแย่งส่วนแบ่งทางการตลาดมือถือก็สร้างร้านค้าให้ COM7 เข้าไปขายเช่นกัน
เรื่องราวโมเดลธุรกิจของ COM7 ยังไม่จบเพียงเท่านี้ คราวหน้าเราจะมาพูดถึงการเพิ่มยอดขายต่อสาขาโดยไม่ต้องสต็อกของเพิ่มแม้แต่ชิ้นเดียวให้ฟังกันครับ
———————
ค้นหาหุ้นและดูงบการเงินย้อนหลัง 10 ปี
พร้อมกราฟราคาได้ที่ FINNOMENA Stock Quote (Beta)
https://www.finnomena.com/stock/
———————
 ข้อมูลอ้างอิง
https://www.set.or.th/set/oppdaybycompany.do?
language=th&country=TH&searchBy=company&namePart=&symbol=com7&submit=
https://www.facebook.com/iClickAWS/videos/1661925827201444/
—————————-
Vithan Minaphinant
Securities Investment Analyst (IA)
ตรวจทานบทความ
คำเตือน
ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน
ผู้เขียนบทความนี้มิได้รับค่าตอบแทนหรือมีส่วนได้ส่วนเสียกับบริษัทที่กล่าวถึงในบทความนี้แต่อย่างใด
ข้อมูลและการคาดการณ์ที่ปรากฏในบทความนี้จัดทำขึ้นจากแหล่งข้อมูลในอดีตร่วมกับการวิเคราะห์ปัจจัยพื้นฐาน แต่ทั้งนี้ไม่อาจรับรองความสมบูรณ์แท้จริงและความแม่นยำของการวิเคราะห์ข้อมูลในอนาคตได้
แท็ก:
แชร์บทความ:
ผู้เขียน
On One Way
On One Way คิดว่าการ Focus กับสิ่งที่ทำอยู่เป็นสิ่งสำคัญ On One Way จึงพยายามไม่หลุด Focus ในเรื่องที่ตัวเองคิดว่าสำคัญ เช่น การลงทุน การเรียนรู้สิ่งใหม่ และการเปิดรับประสบการณ์ใหม่